Správa zo zahraničnej pracovnej cesty 

1.  Účastník ZPC:
Andrej Piovarči, Ing., PhD., Odbor vysokoškolského vzdelávania, 15A0,  Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1, hl. št. radca, anglický jazyk, nemecký jazyk

2.  Zahraničná pracovná cesta:
Spolková republika Nemecko, Berlín, 15. marec 2016 
Účel cesty: seminár k štúdii uskutočniteľnosti projektu Eurograduate 
Organizátor semináru: Tím EUROGRADUATE, DZHW - German Centre for Research on Higher Education and Science Studies, Lange Laube 12, 30159 Hannover 
Adresa podujatia: Humboldt Universität zu Berlin, Unter den Linden 6, 10117 Berlín
Financovanie ZPC: MŠVVaŠ

3.  Rámcový program pobytu:
15.3.2016 od 9:00 do 17:00 – záverečný seminár k štúdii realizovateľnosti EUROGRADUATE

4.  Stručný priebeh rokovaní, resp.  študijného pobytu:
Seminár uviedol Kai Mühleck (DZHW) a vysvetlil zámer štúdie Eurograduate - monitorovať vývoj absolventov v Európe, z pohľadu ich prechodu z VŠ na trh práce, ich zamestnateľnosti, zručností, mobility, ich zamerania na podnikanie a inovácie. Štúdia bude skúmať absolventov prvého a druhého stupňa štúdia, pokrývať bude krajiny EU a ďalšie krajiny EHEA, bude skúmať absolventov 1 rok, 5 rokov a prípadne i 9 rokov (zatiaľ otvorené) po absolvovaní VŠ. Zameranie štúdie bude na národnú úroveň. Bude však možné realizovať zo získaných dát i analýzu na úrovni regiónov a inštitúcií.
Štúdia realizovateľnosti preukázala významný dopyt po takejto štúdii (ministerstvá, VŠ, výskumníci).
Rolf van der Velden (Research Centre for Education and the Labour Market of Maastricht University) navrhol realizáciu plnej štúdie, vysvetlil ďalšiu motiváciu – vysoká nezamestnanosť mladých ľudí a v niektorých krajinách i absolventov VŠ. Prípravná štúdia by sa mala realizovať v rokoch 2017 – 2018. V roku 2018 by Európska komisia mala odsúhlasiť realizáciu hlavnej štúdie. V roku 2020 by sa začali zbierať dáta (predpokladá sa využitie online dotazníka). Predpokladá sa, že financovanie štúdie bude najmä zo zdrojov EK a prípadne tiež z príspevkov členských krajín.     
Simon Roy (Európska komisia, Directorate General Education and Culture) uviedol, že sa ešte nemôže vyjadriť k financovaniu štúdie. 
Michael Gaebel (European University Association) v princípe víta štúdiu, i keď s pripomienkou, aby sa nestala podkladom na zoštíhľovanie študijných programov, ktoré – vzhľadom na zamestnateľnosť absolventov – nemusia vykázať vždy výborné výsledky. Kľúčové témy, ktoré sú pre EUA zaujímavé sú mobilita, sociálna dimenzia, udržanie si študentov.
Kolja Briedis (DZHW) prezentoval možné analýzy, ktoré by sa dali uskutočniť s dátami zo štúdie. Venoval sa tiež vplyvu prvého zamestnania na dlhodobú profesionálnu úspešnosť absolventa. Z analogických dát vyčíslil percento absolventov, ktorí sú v neadekvátnych pracovných pozíciách v rôznych obdobiach po ukončení školy: 21%, 14%, 15%, 12% (prvá práca, po roku, po 5 rokoch, po 10 rokoch od absolvovania). Diskutabilnou zostáva definícia (ne)adekvátnosti pracovného miesta. Faktory zvyšujúce úspešnosť absolventov: PhD. štúdium, extrakurikulárne aktivity (napr. dobrovoľníctvo), faktory znižujúce úspešnosť: nezamestnanosť po VŠ, materská dovolenka.
Poobedňajšie workshopy sa venovali konkrétnym otázkam, ktoré by mala štúdia obsahovať a možnosti využitia výstupov (workshop 1) a otázkam zbierania údajov, metodiky a návrhu štúdie (workshop 2). 
Workshop 1 identifikoval o. i. tieto témy a otázky pre štúdiu: kvalita vysokoškolského vzdelávania, zručnosti a kompetencie absolventov, ich využitie na trhu práce, aké zamestnanie majú absolventi?, nenahrádzajú nižšie vzdelaných pracovníkov? Workshop 1 použil dobrý postup skupinovej práce, ktorý by sa mohol využiť pri podujatiach, ktoré plánuje realizovať odbor 15A0.

5.  Odporúčané závery:
Výsledky štúdie Eurograduate môžu byť prínosné pre MŠVVaŠ pri tvorbe politík súvisiacich s vysokými školami. Bude užitočné ďalej sledovať vývoj projektu Eurograduate.  

6.   Prehľad prinesenej dokumentácie a miesto jej uloženia
Text štúdie (hard copy), uložený na odbor vysokoškolského vzdelávania.
Dostupný je i online: http://www.eurograduate.eu/download_files/eurograduate_feasibility_report.pdf   

7.   Osobitne vyhodnotený očakávaný prínos ZPC
Hlavným cieľom ZPC bolo získať podrobné informácie o štúdii Eurograduate, plánovaných ďalších krokoch pri realizácii štúdie a oboznámiť sa s názormi reprezentantov krajín a záujmových skupín na tento typ štúdie. Tento cieľ bol splnený. Taktiež zoznámenie sa s metodikou skupinovej práce možno hodnotiť ako prínos, metodika môže byť využitá pri organizácii podujatí.
  
8.    Spôsob zverejnenia výsledkov ZPC, prenos získaných informácií
Adresár osôb a  organizácií, ktorým sa správa zaslala: 15A0, SMSEZ.

Súhlasím so zverejnením správy na internete.

Správu vypracoval: Andrej Piovarči
Dátum: 21.3.2016
Správu schválil:  Jozef Jurkovič
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.